Senzo Meyiwa-moord: Aanklagte teen verdagte teruggetrekVriende en familie van Zanokuhle Mbatha verlaat die hof kort nadat aanklagte teen hom teruggetrek is. Foto: Werner Beukes / SAPA ŉ Aanklag van moord teen Zanokuhle Mbatha, in verband met die skietdood van Bafana Bafana-kaptein Senzo Meyiwa, is Dinsdag teruggetrek. Landdros Daniel Thulare het in die Boksburg-landdroshof bevind dat daar, volgens die dokumente wat deur staatsaanklaer Getrude Market ingedien is, tans nie voldoende bewyse bestaan om Mbatha te vervolg nie. “Die staat trek die aanklagte teen Mbatha terug en hof beveel gevolglik dat hy vandag nog vrygelaat word,” het Thulare gesê. Meyiwa, ook die kaptein van Orlando Pirates, is op 26 Oktober tydens ŉ vermeende rooftog by sy vriendin, die sangeres en aktrise Kelly Khumalo, se huis in Vosloorus doodgeskiet. Twee man het glo die huis betree en op selfone aangedring voordat Meyiwa geskiet is. Mbatha (25), van Vosloorus, het op 31 Oktober vir die eerste keer vlugtig in die hof verskyn.